b'\n_START_ARTICLE_\nViktor Jefimov\n_START_SECTION_\nElulugu\n_START_PARAGRAPH_\nS\xc3\xbcndis 1930. aastal Tallinnas \xc3\xb5petaja peres. 1948. aastal l\xc3\xb5petas keskkooli Uus-Irboskas [Novoizborskis] ja astus Tallinna Pol\xc3\xbctehnilisse Instituuti (TPI), kus l\xc3\xb5petas 1953. aastal k\xc3\xbctuse keemilise tehnoloogia eriala. P\xc3\xa4rast l\xc3\xb5petamist suunati ta t\xc3\xb6\xc3\xb6le Kohtla-J\xc3\xa4rve p\xc3\xb5levkivit\xc3\xb6\xc3\xb6tlemise kombinaati, kus alguses t\xc3\xb6\xc3\xb6tas vahetuse insenerina ja siis gaasigeneraatortsehhi juhataja aset\xc3\xa4itjana tehnoloogia alal. 1958. aastal astus ta TPI aspirantuuri (kaug\xc3\xb5ppesse). _NEWLINE_P\xc3\xa4rast Kohtla-J\xc3\xa4rve p\xc3\xb5levkivi teadusliku uurimise instituudi loomist kutsuti ta novembris 1959. aastal t\xc3\xb6\xc3\xb6le p\xc3\xb5levkivi t\xc3\xb6\xc3\xb6tlemise laboratooriumi juhatajaks. Praktiline kogemus, mis oli saadud t\xc3\xb6\xc3\xb6 ajal kombinaadis, v\xc3\xb5imaldas Viktor Jefimovil kiiresti laboratooriumi t\xc3\xb6\xc3\xb6d korraldada. 1979. aastal m\xc3\xa4\xc3\xa4rati ta p\xc3\xb5levkivi t\xc3\xb6\xc3\xb6tlemise osakonna juhatajaks ja 5. m\xc3\xa4rtsil 1984 direktori aset\xc3\xa4itjaks teadust\xc3\xb6\xc3\xb6 alal. Ta oli erudeeritud spetsialist, kellel olid laiad teadmised ja head juhiomadused.  _NEWLINE_1964. aastal kaitses ta kandidaadidissertatsiooni, mis oli seotud ristsoojuskandja generaatorite arendamise ja juurutamisega. Tema juhtimisel tehti \xc3\xa4ra suur t\xc3\xb6\xc3\xb6 p\xc3\xb5levkivi poolkoksistamise tehnoloogia uurimise ning keskkonna m\xc3\xb5jude v\xc3\xa4hendamise valdkonnas.\n_START_SECTION_\nTeaduslik p\xc3\xa4rand\n_START_PARAGRAPH_\nViktor Jefimov oli keeruliste 1000 tonni p\xc3\xb5levkivi \xc3\xb6\xc3\xb6p\xc3\xa4evas gaasigeneraatori arendamise t\xc3\xb6\xc3\xb6de initsiaator ja juhendaja. Sellel teemal kaitses ta 1987. aastal doktori dissertatsiooni. _NEWLINE_Peale gaasigeneraatorite tegeles Viktor Jefimov ka teiste teemadega: kammer- ja tunnelahjud, UTT. Tema juhendamisel uuriti p\xc3\xb5levkivisid paljudest erinevate riikide maardlatest: NSVL, USA, Brasiilia, Marokko, Bulgaaria, Hiina jm, kokku \xc3\xbcle 30 maardla. Koostati p\xc3\xb5levkivi klassifikatsioon v\xc3\xa4\xc3\xa4vli sisalduse j\xc3\xa4rgi ning p\xc3\xb5levkivist \xc3\xb5li saamise s\xc3\xb5ltuvus kerogeeni (orgaanika) sisaldusest._NEWLINE_V\xc3\xa4ga tihe oli koost\xc3\xb6\xc3\xb6 Venemaaga, n\xc3\xa4iteks Ka\xc5\xa1pirski tehasega \xe2\x80\x93 kus osales s\xc3\xb5jatehnika moskiitide vastaste spetskattete v\xc3\xa4ljat\xc3\xb6\xc3\xb6tamises._NEWLINE_Suur abi teaduseksperimentide l\xc3\xa4biviimises osutati kombinaadis, kus neljas gaasigeneraatorjaamas (GGS nr 4) ehitatud katse gaasigeneraator t\xc3\xb6\xc3\xb6tlemise v\xc3\xb5imsusega 1 tonn p\xc3\xb5levkivi \xc3\xb6\xc3\xb6p\xc3\xa4evas (katsegeneraatoreid oli ehitatud kaks \xe2\x80\x93 \xc3\xbcks 1960. aastate keskel ja teine 1990. aastate keskel). Eksperimentide l\xc3\xa4biviimises aitasid Viktor Jefimovit kombinaadi juhtivad t\xc3\xb6\xc3\xb6tajad, operaatorid, insenerid jne. Koost\xc3\xb6\xc3\xb6 oli v\xc3\xa4ga t\xc3\xb5hus ja tihti olid need inimesed tulevikus ka leiutiste kaasautorid \xe2\x80\x93 Nikolai Serebrjannikov, Ivar Rooks, Nikolai Nazinin jt._NEWLINE_T\xc3\xa4nu oma loomingulisele t\xc3\xb6\xc3\xb6le V. Jefimovist sai \xc3\xbcks juhtivatest spetsialistidest p\xc3\xb5levkivi \xc3\xbcmbert\xc3\xb6\xc3\xb6tlemise valdkonnas maailmas. Sellel teemal esines ta korduvalt erinevatel rahvusvahelistel foorumitel (Moskvas, Tallinnas, Br\xc3\xbcsselis, USAs jne). Jefimovi teaduskollektiivi poolt oli saadud \xc3\xbcle 50 patendi nii Eestis kui ka v\xc3\xa4lisriikides (USA, Brasiilia, Kanada, Inglismaa, Holland, Saksamaa, Bulgaaria, Kreeka, Rootsi, Austraalia, Tuneesia, Zaiiri ja Kuuba)._NEWLINE_Samuti oli Jefimov ajakirjade Energy Sourses (USA) ja Oil Shale (Eesti) toimetuskolleegiumi liige._NEWLINE_Viktor Jefimovit oli autasustatud mitmete autunnistustega, sh medaliga \xc2\xabAu t\xc3\xb6\xc3\xb6 eest\xc2\xbb, Punase Lipu ordeniga ja akadeemik Paul Kogermani m\xc3\xa4lestusmedaliga. 1980. aastal autasustati teda rahvamajandussaavutuste n\xc3\xa4itusel h\xc3\xb5bemedaliga ning 1983. aastal anti Eesti NSV teenelise leiutaja aunimetus.\n_START_SECTION_\nIsiklikku\n_START_PARAGRAPH_\nViktor Jefimovil on kaks last: poeg Sergei ja t\xc3\xbctar Marianne.'